ARMS Depiro kisbu l-ħames rebħa fil-kampjonat meta minkejja n-nuqqas ta' diversi players huma għelbu lil Hibernians 63-55. Fost il-players nieqsa għall-coach Ruben Baldacchino kien hemm Nicole Agius, Noelene Agius, Claira Ciantar, Danika Galea u Thea Mifsud. Minbarra r-raġunijiet relatati mal-pandemija, Depiro ġew milquta wkoll mill-aħħar reviżjoni tal-leġiżlazzjoni ta' parteċipazzjoni fl-isport minn żgħażagħ taħt is-sbatax –il sena. Intant, kienu Hibs li fetħu bl-aħjar mod meta għamlu l-ewwel 10 punti mingħajr risposta fosthom trippla minn Jasmine Abela flimkien ma' Sam Brincat, Kirsty Caruana u Daphne Frieson. Depiro finalment wieġbu u bdew bi trippla ta' Hannah Johnson flimkien ma' Julia Xerri. Qabel tmiem is-sessjoni kien hemm trippla fuq kull naħa minn Abela u Monique Caruana għal skor ta' 13-9. Depiro ppareġjaw fil-ftuħ tat-tieni perjodu bil-punti ta' Xerri u wara li Hibs reġgħu marru minn fuq, punti ta' Johnson u Xerri taw il-vantaġġ lil Depiro. Iż-żewġ timijiet komplew iwieġbu lil xulxin biex Hibs daħlu jistrieħu punt minn fuq 28-27. Wara l-intervall, Hibs reġa' kellhom bidu tajjeb fejn għamlu run ta' 12-3 bi trippla ta' Brincat flimkien ma' Marie Buhagiar u Iona Agius biex fetħu vantaġġ ta' 10 punti 40-30. Depiro ma ċedewx u għamlu 8 punti mingħajr risposta fosthom trippla minn Caruana però Hibs ukoll kellhom trippla minn Abela biex baqgħu 5 minn fuq 45-38. Caruana kellha trippla oħra għal Depiro però punti ta' Claudia Camilleri u Brincat ħallew lil Hibs fuq quddiem 49-43. Fl-aħħar taqsima l-vantaġġ ta' Hibs kiber għal 8 punti 51-43. Hawn Depiro kellhom mument mill-aqwa meta għamlu run ta' 15-0 fejn Caruana kellha żewġ trippli flimkien m'oħra ta' Johnson u marru seba'punti minn fuq. Hibs dehru mfixkla u ma rnexxielhomx jirkupraw il-partita biex Depiro ħarġu rebbieħa 63-55. Starlites GIG komplew bis-sensiela ta' rebħ meta għelbu lil Caffè Moak Luxol 55-28. Kif juri l-iskor Luxol kellhom diffikulta biex jagħmlu l-punti tant li sal-intervall kienu għadhom kisbu biss 8 punti. Huma tilfu lill-Amerikana Kali Koenig wara biss ħames minuti b'injury. Starlites kienu mingħajr Catherine Cilia u Kim Pirotta però rkupraw lil Michela Zammit Cordina. Kienu Starlites li għamlu l-ewwel għaxar punti tal-partita minn Maria Bonett, Samantha Farrugia u Josephine Diaby. L-ewwel punti ta' Luxol waslu minn trippla ta' Cristina Sollami li għamlet ukoll il-punti kollha tagħhom f'din it-taqsima. Starlites kellhom tlett punti oħra minn Farrugia biex temmew l-ewwel sessjoni 13-6 minn fuq. Fit-tieni perjodu, Luxol kellhom biss basket wieħed minn Sollami fejn qablhu Starlites kienu diġa għamlu 10 punti oħra. Huma għamlu l-aħħar ħames punti minn Farrugia u Zammit Cordina biex daħlu jistrieħu 28-8 minn fuq. L-andament tal-partita baqa' l-istess fit-tielet sessjoni fejn Starlites fetħu b'run ta' 11-2 bil-punti ta' Anthea Micallef, Stephanie Davies u Steffi De Martino. Luxol kellhom trippla minn Nicile Vella però Starlites kienu għadhom 42-17 minn fuq. L-aħħar sessjoni kienet l-aktar waħda bilanċjata fejn Starlites bdew bil-punti ta' Diaby u trippla ta' Zammit Cordina. Luxol wieġbu permezz ta' Kay Portelli u Martine Grech li għalqet il-partita bi trippla hekk kif Starlites ħadu r-rebħa fuq skor finali ta' 55-28. Kampjonat Bank of Valletta Irġiel Rebħa għal Starlites kontra Luxol Bupa Luxol 73 Starlites GIG 87 (13-12)(29-26)(21-23)(24-25) Bupa Luxol: J. Cefai 8, K. Gauchi, P. Engelbert 2, N. Buhagiar, E. Caruana Montaldo, JP Schembri 6, L. Trapani, K. Elder 28, A. Arrington 16, S. Cappello 15. Starlites GIG kellhom jitħabtu biex jiksbu d-disa' rebħa tal-kampjonat kontra Bupa Luxol tant li kellha tkun run fl-aħħar minuti li aċċertathom mir-rebħa.Luxol bdew il-partita bl-ewwel sitt punti minn Stefan Cappello u Kyree Elder. Ir-risposta ta' Starlites ġiet b'run ta' 12-2 fosthom trippla minn Alec Felice Pace flimkien ma' Ryan Carabott , Robert Bonnici, Jack Zammit u Travis McConico. Luxol irkupraw minn dan il-mument u l-Amerikani Elder u Arsenio Arrington kisbu sensiela ta' punti li rawhom itemmu l-ewwel taqsima 21-18 minn fuq. Fit-tieni sessjoni, Luxol kabbru l-vantaġġ għal sitt punti hekk kif bdew bil-punti ta' Elder u Cappello. Starlites wieġbu bil-baskets ta' McConico flimkien ma' Zammit u Bryon Jefferson u marru minn fuq. Luxol kellhom trippla ta' Juan Cefai li poġġiethom minn fuq però sa' tmiem il-perjodu Starlites kellhom il-baskets ta' McConico u Jefferson li rathom jidħlu jistrieħu punt minn fuq 39-38. Wara l-intervall, Luxol fetħu bl-ewwel sitt punti biex reġgħu ħadu l-vantaġġ. Starlites wieġbu permezz ta' Robert Ahearn flimkien ma' McConico bil-Luxol iżommu l-vantaġġ wara trippla ta' Jean Paul Schembri. Il-punti komplew ġejjin fuq iż-żewġ naħat bil-Luxol ikabbru l-vantaġġ għal tmien punti wara trippla oħra ta' Elder hekk kif Arrington kien fuq il-bank bir-raba' foul. Qabel intemmet it-taqsima, Starlites kellhom trippla minn Matthew Scerri għal skor ta' 64-59. Starlites reġgħu ħadu l-vantaġġ fil-ftuħ tal-aħħar taqsima wara punti minn Scerri u Zammit. Elder ippareġja mill-ġdid però Starlites kellhom it-trippli minn Zammit u Felice Pace però Cappello żamm lil Luxol viċin wara żewġ baskets. Hawn però Starlites għamlu run deċisiva ta' 9-2 bi trippla ta' McConico biex finalment ħadu r-rebħa fuq skor finali ta' 87-73.